**Mjesec** je [Zemljin](https://hr.wikipedia.org/wiki/Zemlja_(planet)) [prirodni satelit](https://hr.wikipedia.org/wiki/Prirodni_satelit) i ujedno najbliže [nebesko tijelo](https://hr.wikipedia.org/wiki/Nebesko_tijelo), udaljeno u prosjeku 384 401 [km](https://hr.wikipedia.org/wiki/Km). Mjesec je po [površini](https://hr.wikipedia.org/wiki/Povr%C5%A1ina) 14 puta, po [obujmu](https://hr.wikipedia.org/wiki/Obujam) 50 puta, a po [masi](https://hr.wikipedia.org/wiki/Masa) 81 puta manji od Zemlje. [Sila](https://hr.wikipedia.org/wiki/Ubrzanje_zemljine_sile_te%C5%BEe) teža je na Mjesecu 6 puta manja nego na Zemlji. [Magnetsko je polje](https://hr.wikipedia.org/wiki/Magnetsko_polje) Mjeseca vrlo slabo, deset tisuća puta slabije nego na Zemlji.

Za razliku od Zemlje (koja je zbog vrtnje spljoštena na polovima, a ispupčena na ekvatoru), oblik Mjeseca ne pokazuje spljoštenost zbog vrtnje. Mjesec Zemlji okreće stalno istu stranu, jer se vrtnja oko svoje osi i obilazak oko Zemlje odvijaju u istome smjeru, a vremena vrtnje i obilaska jednaka su, što je posljedica Zemljina plimnog utjecaja.

Mjesec se prosječno godišnje udaljava od Zemlje 3,8 [cm](https://hr.wikipedia.org/wiki/Metar). Na temelju toga opažanja postavljena je hipoteza da je Mjesec nastao sudarom Zemlje s [planetoidom](https://hr.wikipedia.org/wiki/Planetoid) veličine [Marsa](https://hr.wikipedia.org/wiki/Mars) prije više milijardi godina, te da će se i dalje udaljavati. [Temperatura](https://hr.wikipedia.org/wiki/Temperatura) površine mijenja se od –160 °C noću do +120 °C danju. Starost Mjesečevih tala je u rasponu od 4,6 do 3,2 milijardi godina. Mjesec nema atmosferu, a na Mjesecu nema ni vode. Mjesečevo je tlo suho i bezvodno. Mineraloški, Mjesec je mnogo siromašniji od Zemlje. Geološka svojstva istražuju se uz pomoć umjetnih satelita, te na temelju uzoraka kojih je prikupljeno nekoliko stotina kilograma.

Izgled Mjeseca stvaran je zajedničkim djelovanjem vanjskih i unutarnjih sila, meteorskih udara i procesa u unutrašnjosti Mjeseca. [Reljefne](https://hr.wikipedia.org/wiki/Reljef) značajke Mjeseca su [mora](https://hr.wikipedia.org/wiki/Mjese%C4%8Deva_mora), visoravni i [krateri](https://hr.wikipedia.org/wiki/Krater), sa vidljivim posljedicama [tektonskih procesa](https://hr.wikipedia.org/wiki/Tektonika_plo%C4%8Da) i [vulkanizma](https://hr.wikipedia.org/wiki/Vulkan" \o "Vulkan). Posebnost Mjesečevih potresa je u tome što su potaknuti Zemljinom plimnom silom.

Osnovna podjela Mjesečeve površine je na svjetlija kopna i tamnija mora. [Morem](https://hr.wikipedia.org/wiki/Mjese%C4%8Deva_mora) se nazivaju tamniji dijelovi (ravnice okružene planinskim lancima), iako na Mjesecu nema vode. Na vidljivoj polutki mora zauzimaju nešto više od 30 % površine, na suprotnoj strani zauzimaju svega nekoliko postotaka. Ne zna se zašto na bližoj strani Mjesec ima više mora. Glavna Mjesečeva mora na bližoj strani Mjeseca nose zanimljiva imena: Ocean oluja (najveće morsko prostranstvo veliko gotovo kao Sredozemno more), More hladnoće, More kiša, More znanja, More vlage, More vedrine, More tišine, More kriza, More plodnosti, More nektara, More para, More otoka i More oblaka.

Prstenastim reljefnim oblicima u području kontinenata zajednički naziv je krater. Krater je ustvari udubina nastala nakon pada [meteoroida](https://hr.wikipedia.org/wiki/Meteoroid" \o "Meteoroid) ili [kometa](https://hr.wikipedia.org/wiki/Komet) na površinu Mjeseca. Krateri nose imena po najpoznatijim svjetskim znanstvenicima. Najdublji je Newtonov krater s dubinom oko 7 250 m. Na nama vidljivoj strani Mjeseca krateri su koji su nazvani prema prezimenima hrvatskih znanstvenika Boškovića, Brennera i Tesle, a na drugoj nama nevidljivoj strani Mjeseca je Mohorovičićev krater. Mjesečevi masivi nazvani su po Zemljinim gorskim lancima: Alpe, Kavkaz, Apenini, Karpati. Najviša točka Mjeseca nalazi se na planinama Leibniz, koje su na Mjesečevom južnom polu, gdje neki vrhovi dosežu i 9000 m.